kardosdrur/scandi-wiki huggingface dataset:
Alexander George Berner

Alexander George Berner (23. juni 1793 i Helsingør – 5. maj 1883 i København) var en dansk officer og kammerherre, bror til Eduard Berner og far til Alexander Berner-Schilden-Holsten og William Berner.

Karriere 
Han var søn af kaptajn i Søetaten og senere toldinspektør på Helsingørs Bro Andreas Alexander Berner (1753-1825) og dennes anden hustru Margaretha Elisabeth født Brown (1765-1838). Han var løjtnant i Livgarden til Hest og adjudant for ritmester, prins Christian af Glücksborg (senere Christian IX), dernæst ritmester, kavaler og siden hofchef hos prinsesse Juliane Sophie. Han var kammerherre, Ridder af Dannebrog og Dannebrogsmand.

Ægteskaber 
Han blev gift første gange 14. juni 1822 i Holmens Kirke med Sophie Anna Juliane Margaretha komtesse Holck-Winterfeldt (2. maj 1797 i København - 23. december 1850 sammesteds), datter af Gustav greve Holck-Winterfeldt.

Anden gang ægtede han Juliana Sophia Emilia Nægler (1796 i Helsingør - 21. december 1864 i Travemünde).

Kilder 
 Danmarks Adels Aarbog 1889 og 1934.
 Ferdinand von Krogh: Dansk Adelskalender, 1878. Online-udgave

Alexander George
Kavaleriofficerer fra Danmark
Kammerherrer fra Danmark
Riddere af Dannebrog
Danskere i 1800-tallet
Personer fra Helsingør
Hofchefer fra Danmark
Battojutsu

Battojutsu (battōjutsu, 抜刀術) er et begreb, der betyder krigerisk, hurtig-trækkende sværdkunst, en form for iaijutsu. Battojutsu er ofte ensbetydende med begrebet iaijutsu og battō.

Generelt, bliver battojutsu trænet som en del af en klassisk skole og er tæt integreret med træningen inden for kenjutsu-traditionen. Træningen foregår med det skarpe japanske sværd, katana, oftes udført som soloøvelser, kaldet kata. Træningen har fokus på effektiviteten inden for kamp, gennem faktorer som afstand, timing og mål. Battojutsu er ikke underholdning og det er ikke "spirituelt", som iaido er baseret på.

Oversigt over sværdskoler 
Moderne batto-skoler der er stiftet i Japansk moderne tidsperiode, efter Meiji-restaurationen (efter 1868).
 Toyama-ryu Stiftet i 1925 af Nakamura Taisaburo,
 Nakamura-ryu Stiftet af Nakamura Taizaburō i midten af det 20. århundrede.

Referencer 

Japansk kampsport
Gustav Holck-Winterfeldt (officer)

Gustav greve Holck-Winterfeldt (9. februar 1774 i København – 30. januar 1833) var en dansk officer og kammerherre, bror til Frederik Christian og Flemming Frederik Cai Holck-Winterfeldt.

Han var søn af grev Gustav Frederik Holck-Winterfeldt og Sophie Louise komtesse Ahlefeldt, blev 1790 kornet i Sjællandske Rytterregiment, 1791 sekondløjtnant og kom samme år til Livgarden à la suite, blev 1795 virkelig sekondløjtnant og ridejunker, 1798 premierløjtnant, blev 1812 Ridder af Dannebrog, fik 1813 anciennitet som major og blev kammerherre, 1814 premiermajor, 1826 karakteriseret oberstløjtnant, 1828 oberst og samme år Dannebrogsmand.

23. oktober 1795 ægtede han på Maglegård i Gentofte Catharine Maria Brown (27. maj 1774 - 6. oktober 1838), datter af handelsmanden John Brown. Parret havde fem døtre, men ingen sønner. I 1799 overtog Holck-Winterfeldt Maglegård fra John Brown og ejede gården til 1811. Holck Winterfeldts Allé i Gentofte blev i 1905 opkaldt efter ham.

Kilder 
 Danmarks Adels Aarbog 1925.

Gustav 1
Grever fra Danmark
Kammerherrer fra Danmark
Kavaleriofficerer fra Danmark
Riddere af Dannebrog
Danskere i 1700-tallet
Danskere i 1800-tallet
Personer fra København
Landmænd fra Danmark
Eduard Berner

Eduard Berner (23. maj 1801 i Helsingør – 5. september 1837 i Tunis) var en dansk kammerjunker og generalkonsul, bror til Alexander George Berner.

Karriere 
Han var søn af kaptajn i Søetaten og senere toldinspektør på Helsingørs Bro Andreas Alexander Berner (1753-1825) og dennes anden hustru Margaretha Elisabeth født Brown (1765-1838). Han var kammerjunker og dansk generalkonsul i Tunis.

Han blev gift 12. juni 1824 i Frederiks Tydske Kirke med Amalie Bügel (16. marts 1803 - 15. juli 1842), der var medbesidderinde af Ringsted Klosters Fideikommis.

Kilder 
 Danmarks Adels Aarbog 1889 og 1934.
 Ferdinand von Krogh: Dansk Adelskalender, 1878. Online-udgave 

Eduard
Konsuler fra Danmark
Danskere i 1800-tallet
Personer fra Helsingør
Kammerjunkere fra Danmark
William Berner

Wilhelm "William" Berner (6. februar 1825 i København – 2. marts 1887 på Frederiksberg) var en dansk hofjægermester, bror til Alexander Berner-Schilden-Holsten.

Han var søn af kammerherre Alexander George Berner og Sophie Anna Juliane Margrethe født komtesse Holck-Winterfeldt. Han var forpagter af Haugård og blev hofjægermester.

20. oktober 1849 blev Berner gift med Mary Christmas (29. april 1829 i København - 15. marts 1887 på Frederiksberg), datter af guvernør John Christmas og Malvina født Benner.

Kilder 
 Danmarks Adels Aarbog 1889 og 1934.

William
Hofjægermestre fra Danmark
Danskere i 1800-tallet
Personer fra København
Landmænd fra Danmark
Norheimsund

Norheimsund er en by der er administrationsby i i Kvam herad i Vestland fylke i Norge. Byen har 2.224 indbyggere (2012), og ligger 74 km (omtrent en times kørsel øst) for Bergen ved riksvei 7 på nordsiden af Hardangerfjorden. Et af de mest kendte vandfald i landet, Steinsdalsfossen (eller egentlig Øvsthusfossen), ligger i Norheimsund. Norheimsund centrum kaldes Grova.

Norheimsund er handelscenteret i ydre Hardanger, og har omkring 50 butikker samt tilbud på de fleste områder. Norheimsund er også et trafikknudepunkt, og har bådruter til Utne og Odda, og bussruter til Bergen, til Voss, og til Vikøy, Tørvikbygd, Jondal, Strandebarm og Kvinnherad.

Kvam herad fik Tettstedsprisen 2000 for sit arbejde med havnefronten i Norheimsund. Her er der gæstekaj med servicebygning, ny kajpromenade.

Norheimsund vandt i 2013 Statens pris for attraktivt sted, uddelt af kommunal- og regionalministeren.

Norheimsund kirke blev bygget i 1989 ved hjælp av pengeindsamlinger. Avisen Hordaland Folkeblad (grundlagt i 1873) udgives i Norheimsund.

Sandven Hotell der Hotellet der blev bygget i 1857, blev i 2011 købt af Olav Thon, og hedder nu Thon Hotel Sandven.

Norheimsund ligger 7 km vest for Øystese.

Historie 

Hele det centrale butiksstrøg i Norheimsund blev lagt i aske under en storbrand fredag 7. oktober 1932. Centeret blev genopbygget i en funktionalistisk arkitektur.

Under anden verdenskrig havde okkupationsmagten en stor træningslejr i Norheimsund, og der blev bygget store forsvarsanlæg mod fjorden.

Kendte personer med tilknytning til Norheimsund 
 Geirr Tveitt
 Valgerd Svarstad Haugland

Billeder

Eksterne kilder/henvisninger 

 Kvam kommunes hjemmeside
 Hordaland Folkeblad

Byer i Vestland
Kvam
Sara Soulié

Sara Soulié er en finsk-dansk skuespiller og danser.

Soulié er uddannet på Teaterhögskolan i Helsinki. Før det studerede hun moderne dans i Østrig på Salzburg Experimental Academy of Dance og i Frankrig på Conservatoire National de Région de Montpellier.

Soulié har både dansk og finsk statsborgerskab. Hun taler dansk, svensk og finsk som modersmål. Udover disse sprog taler hun flydende fransk og engelsk, og lidt tysk og estisk.

Filmografi

Teater

Referencer

Eksterne henvisninger 
 

Skuespillere fra Finland
Skuespillere fra Danmark
Dansere fra Danmark
Dansere fra Finland
Jørgen Arenholt

Jørgen Arenholt (14. december 1876 i København - 27. juli 1953 smst) var en dansk læge, fodbold- og tennisspiller, som var medlem af Kjøbenhavns Boldklub.

Jørgen Arenholt blev student fra Birkerød Latin og Realskole 1895.  Han tog medicinsk embedseksamen 1903. Praktiserende læge i København 1905 og læge ved Karantænen 1913 derefter kommunelæge 1920.

Jørgen Arenholt vandt 1910 det danske mesterskaber i herresingle 1910. Han deltog ved OL i 1912 i Stockholm og stillede både op i single og herredouble med Vagn Ingerslev.

Jørgen Arenholt var med på det KB hold som vandt datidens vigtigste turnering Fodboldturneringen 1897-98.

Jørgen Arenholt giftede sig 1903 med politikeren og kvindesagsforkæmperen Julie Arenholt og de adopterede datteren Birte i 1910.

Kilder
 Statistik over de københavnske Fodboldturneringer fra 1889/90 til 1909/10 (Københavns Boldspil-Union, 1910).

Eksterne henvisninger 

Tennisspillere fra Danmark
Fodboldspillere fra Danmark
Personer fra København
Danskere i 1900-tallet
Personer i Kraks Blå Bog (afdøde)
Tennisspillere fra KB Tennis
Olympiske tennisspillere fra Danmark
Steinsdalsfossen

Steinsdalsfossen (også kalt Øvsthusfossen og Øfsthusfossen) ligger 2 kilometer vest for Norheimsund i Kvam kommune i Hardanger i Vestland fylke i Norge. Vandfaldet er et af de mest besøgte i Norge og er specielt fordi der går en sti bagom faldet hvor man kan gå helt tørskoet. Fossen har et fald på 20 meter og rimelig god vandføring, særlig i maj og juni efter tøbrudet.

Steinsdalsfossen er en del af Fosselven som har sit udspring fra Myklavatn som ligger 814 moh.

På verdensudstillingen i Hannover i 2000 var Norge repræsenteret med en installation af Marianne Heske hvor en 15 meter høj stiliseret kopi af Steinsdalsfossen var en vigtig del.

Kilder og henvisninger 

Vandfald i Vestland
Kvam
Alexander Berner-Schilden-Holsten

Gustav Alexander lensbaron Berner-Schilden-Holsten, født Berner (26. september 1823 på Frederiksdal – 20. juni 1889 på Langesø) var en dansk officer og lensbesidder, bror til William Berner og far til Adam Berner-Schilden-Holsten.

Han var søn af kammerherre Alexander George Berner og Sophie Anna Juliane Margrethe født komtesse Holck-Winterfeldt. Han var ritmester, kammerherre, Kommandør af 1. grad af Dannebrog og Dannebrogsmand.

Han blev gift 3. december 1853 med Sophie Magdalene baronesse Holsten-Charisius til Baroniet Holstenshuus og det von Schilden-Jyske Fideikommis (20. juli 1830 på Langesø - 8. april 1906 sammesteds), datter af lensbaron Adam Christopher Holsten-Charisius. Da sidstnævnte ikke havde sønner, arvede Alexander Berner i 1879 baroniet. Berner erholdt ved patent af 11. juni 1860 tilladelse til at føre familien Schildens navn og våben i forbindelse med sit eget. 26. oktober 1880 fik han friherrepatant med navnet Berner-Schilden-Holsten og det friherrelige holstenske våben i forbindelse med sit eget. 

I 1890 blev der af baroniets ansatte rejst en mindestøtte for Berner-Schilden-Holsten i Holstenshuus' park.

Kilder 
 Danmarks Adels Aarbog 1889 og 1934.

Alexander
Kammerherrer fra Danmark
Kommandører af 1. grad af Dannebrog
Danskere i 1800-tallet
Personer fra København
Kavaleriofficerer fra Danmark
Lensbaroner fra Danmark
Godsejere fra Danmark
Strand Magazine

Strand Magazine var et månedligt tidsskrift grundlagt af George Newnes, der bestod af fiktive historier og faktuelle artikler. Det blev udgivet i Storbritannien fra januar 1891 til marts 1950 med i alt 711 udgivne blade. Den første udgave var dog til salg inden jul 1890. Det blev hurtigt populært, hvilket viste sig i slagstal på næsten 300.000 allerede fra første udgave. Salgstallene steg i de første måneder, inden de stabiliserede sig omkring 500.000 udgaver hver måned, hvilket hold indtil 1930'erne. Herbert Greenhough Smith var redaktør fra 1891 til 1930.

Magasinet er særlig kendt for at udgivet de første historier om Sherlock Holmes. Historien om Baskervilles Hund blev udgivet som en føljeton og medførte de højeste salgstal nogensinde for magasinet.

Referencer 

Tidsskrifter fra Storbritannien
Etableret i 1891
Ophørt i 1950
Menkyo

Menkyo (免許) er et japansk begreb, der betyder 'licens'. Begrebet referer til uddannelsessystemet for udøvere inden for forskellige klassiske japanske kampsystemer, koryu og kobudo, med henblik på at fastholde traditioner inden for den pågældende skole (ryū eller ryūha). Menkyo-systemet kan dates tilbage tidsperioden før Meiji-restaurationen (før 1868).

Koryū Tradition 
Menkyo-system overleverede således traditioner i og fra samuraiens levetid.
Selvom systemet almindeligvis blev anvendt inden for de klassiske japanske kampsystemer blev systemet også anvendt inden for andre områder så som kunstmaleri, sumi-e, te-ceremonier, chado, blomsterarrangementer og kalligrafi, shodo.

Forskellige koryū-skoler anvendte forskellige licenssystemer, hvor et af systemerne indeholdt følgende licenser:
 Okuiri
 Mokuroku
 Shomokuroku
 Gomokuroku
 Menkyo
 Menkyo kaiden: Efter ca. 30 års erfaring.

Menkyo Kaiden 
Menkyo kaiden (免許皆伝) er et japansk begreb, der kan oversættes med 'licens af den totale transmission.' Denne licens blev brugt af den klassiske skole (koryū ryū) i forbindelse med, at den pågældende elev havde lært alle aspekter og dimensioner inden for sin tradition.

I menkyo-systemet er menkyo kaiden således det højeste licens-niveau. Avancementet inden for licens-systemet er ikke afhængigt af hvor mange år, der er blevet brugt på at lære, men hvor godt eleven behersker traditionen som helhed.

Menkyo-systemet har stadigvæk relevans inden for japanske kampsystemer, fx Kendo/Kenjutsu.

Se også 
 Kyu-dan-systemet - det moderne rankklassesystem, der blev skabt af Jigoro Kano i 1883 inden for den japanske disciplin, judo.

Referencer 

Kampsport
Gråsten Landbrugsskole

Gråsten Landbrugsskole er en landbrugsskole i Gråsten indviet 2. november 1924.

Historie
Efter Sønderjyllands Genforening med Danmark i 1920 ønskede en kreds af borgere, at der blev etableret en dansk landbrugsskole i Sønderjylland. Der blev oprettet en skolekreds og d. 10. juli 1922 var der en stiftende generalforsamling i Selskabet "Graasten Landbrugsskole".

Senere blev der indsamlet penge og gården "Fiskbæk" blev købt af Statens Jordlovsudvalg. Arkitekt Peder Gram i Haderslev udarbejdede tegninger, og byggeriet blev igangsat i foråret 1924. Den 26. april 1924 var der grundstensnedlæggelse og den 2. november 1924 blev skolen officielt indviet. 

Første elevhold på 62 elever startede under ledelse af forstander Hans Hansen og konsulent Hans Hansen samt 3 andre lærere. Siden da er skolen løbende blevet udvidet og renoveret.

Gråsten Landbrugsskole var en af de fem sønderjyske skoler der sidst i august 2023 blev ramt af et alvorligt cyberangreb med tilhørende datalæk af personfølsomme oplysninger.

Indretning
Skolen er en moderne uddannelsesinstitution med plads til 230 elever, hvoraf ca. 200 personer kan bo på skolen. 

Skolen har hovedsaligt enkeltværelser, hvoraf de fleste med eget toilet og bad, og på alle værelser er der adgang til internet. Der er moderne klasselokaler med konferencefaciliteter, som kan rumme fra 15 og til 150 personer. Derudover er der fritidsfaciliteter, herunder egen idrætshal og motionslokaler.

Landbrugsskolen har eget landbrug med mælkeproduktion, svineproduktion, markbrug og naturskole.
 
Køerne går i en stor løsdriftsstald, og malkerobotterne sørger for afvaskning af yver og selve malkningen. Kalvene og ungdyrene går i en ny stald fra 2007. 

I svinestaldene går søerne og smågrisene. Smågrisene sælges videre, når de vejer omkring 32 kilo.

Eksterne henvisninger 

 Gråsten Landbrugsskoles hjemmeside

Landbrugsskoler i Danmark
Landbrugsskole
William Etty

William Etty (født 10. marts 1787 i York, død 13. november 1849 sammesteds) var en engelsk maler.

Oprindelig var han bogtrykker og kom i 1807 på Londons Akademi. Her studerede han under Henry Fuseli og uddannede sig videre under Thomas Lawrence. Han havde svært ved at slå an; men med Kleopatra 1821 tiltvang han sig et navn. Etty dyrkede især den nøgne kvindeskønhed: Pandora (1824), Venus, Odysseus og Sirenerne i Manchester Art Gallery, tre Judith-malerier i National Gallery of Scotland (1827-31), etc. Han var utrættelig i studier efter nøgen model, tilstræbte en strålende venetiansk kolorit (studerede længe i Venedig), men var i øvrigt eklektikeren, der i form og farve sluttede sig til gammel kunst. Nyere smag har igen bragt hans navn frem. Han er særlig godt repræsenteret i Manchester Art Gallery med blandt andet det storladne Stormen (1830). I 1828 blev Etty medlem af Londons Akademi; sin fødebys kunstudvikling befordrede han ved oprettelsen af et selskab til de skønne kunsters fremme.

Galleri

Litteratur 
 Alexander Gilchrist, Life of William Etty, R.A., London, 1855
 William Cosmo Monkhouse, Pictures by Etty, 1874

Eksterne henvisninger og kilder 

  bind 7, side 535, af amtsforvalter Axel Holck

Malere fra England
Medlemmer af Royal Academy of Arts
Historiemalere
Briter i 1800-tallet
Personer fra York
Frederik Christian Holck-Winterfeldt

Frederik Christian greve og lensbaron Holck-Winterfeldt (født 14. august 1764 i København, død 2. november 1825 på Fjællebro) var en dansk officer og kammerherre, bror til Gustav og Flemming Frederik Cai Holck-Winterfeldt.

Han var ældste søn af grev Gustav Frederik Holck-Winterfeldt og Sophie Louise komtesse Ahlefeldt, blev 1792 kammerherre. 1776 arvede han Baroniet Wintersborg, som han ifølge bevilling af 6. februar 1801 først substituerede med Fjællebro og Skovgård og derefter ifølge bevilling af 28. august 1818 oprettede til et stamhus for familien Holck-Winterfeldt. 

Han blev 1802 major à la suite i Fynske Landeværnsregiment, 1804 kompagnichef, kom i 1808 til Kongens Regiments 3. annekterede bataljon à la suite og blev samme år karakteriseret oberstløjtnant.

1792 ægtede han Christiane Regitze Margarethe Vind (1756 i Varde - 23. maj 1808 på Fjællebro), datter af oberstløjtnant Joachim Friderich Vind og Lucie Catharine Knorr von Rosenroth.

En empiregravsten med vase for ægtefællerne findes på Herringe Kirkegård.

Kilder 
 Danmarks Adels Aarbog 1925.

Frederik Christian
Grever fra Danmark
Lensbaroner fra Danmark
Kammerherrer fra Danmark
Officerer fra Danmark
Danskere i 1700-tallet
Danskere i 1800-tallet
Personer fra København
Flemming Frederik Cai Holck-Winterfeldt

Flemming Frederik Cai greve og lensbaron Holck-Winterfeldt (16. januar 1771 på Gjedsergaard – 11. februar 1826 på Fjællebro) var en dansk officer og kammerherre, bror til Gustav og Frederik Christian Holck-Winterfeldt og far til Gustav Holck-Winterfeldt.

Han var søn af grev Gustav Frederik Holck-Winterfeldt og Sophie Louise komtesse Ahlefeldt, blev 1789 fændrik i Kronprins Frederiks Regiment, samme år karakteriseret sekondløjtnant, forflyttet til Livgarden til Fods, 1790 til Norske Jægerkorps, 1792 i sekondløjtnant-nummer, 1793 karakteriseret premierløjtnant, 1795 til Sjællandske Jægerkorps, 1797 à la suite med ventepenge, 1799 virkelig premierløjtnant, 1802 karakteriseret kaptajn og kompagnichef i Fynske Landeværnsregiment (1808 Kronens Regiment), chef for dets jægerkorps, fik 1812 majors anciennitet, 1813 karakteriseret major af Armeen, 1813 kommandør for regimentets 4. annekterede bataljon og fik 1816 afsked som oberstløjtnant. 1825 arvede han det for Baroniet Wintersborg substituerede fideikommis, men døde allerede året efter.

13. oktober 1801 ægtede han i København Judith de Windt (13. oktober 1779 på Sankt Croix - 30. april 1813 på Fjællebro), datter af generalkrigskommissær Gevert S. de Windt og Maria Groebe.

Kilder 
 Danmarks Adels Aarbog 1925.

Flemming Frederik Cai
Grever fra Danmark
Lensbaroner fra Danmark
Officerer fra Danmark
Danskere i 1700-tallet
Danskere i 1800-tallet
Personer fra Falster
General Tom Thumb

Charles Sherwood Stratton (4. januar 1838 - 15. juli 1883) var en amerikansk dværg. Han optrådte på Barnum's American Museum i New York City som General Tom Thumb. I 1863 giftede han sig med dværgen Lavinia Warren. De havde ingen børn. De blev berømte med deres optrædender i cirkus. Stratton døde i sit hjem i Connecticut i 1883.

Erhvervsfolk fra USA
Cirkusartister
Pornografiaffæren

Pornografiaffæren var en retsproces indledt af Københavns Sædelighedspoliti og 5. Undersøgelseskammer i 1955 mod den homoseksuelle subkultur i København. 

Aktionen havde ikke meget med pornografi at gøre, men gjorde at myndighederne kunne afhøre mellem 600-1500 mænd. Målet med aktionen var at retsforfølge personer, der have haft sex med unge mænd under 18 år. På det tidspunkt var 18 år den homoseksuelle lavalder. 

Pornografiaffæren startede 30. marts 1955 med en ransagning mod Axel Lundahl Madsen og hans senere mand Eigil Eskildsens firmaer Dansk Fototjeneste og International Model Service beliggende i Herluf Trolles Gade 7. Politiet slog også til mod International Homosexual World Organization, en forening dannet af Axel Axgil for at sælge softporno og kontaktannoncer til homoseksuelle i hele verden samt tidsskriftet Vennen, der var medlemsblad for Forbundet af 1948. Under aktionen beslaglagde politiet firmaernes kartoteker og lister over abonnenter og annoncører. 

Pornografi-affæren bredte sig derefter som ringe i vandet og medførte fyringer, opsigelser fra logi, selvmord og fængselsstraffe. Martin Elmer skriver i sin bog Selvmordsrapporten fra 1974, at mellem 60 og 70 homoseksuelle begik selvmord i disse år. Det anslås, at der i løbet af 1955-56 i forbindelse med Pornografiaffæren var i alt 297 domfældelser: 183 for sex med unge under 18 år, og 114 for sex med unge under 15 år.

Kilder
René Kural, Out! - om Dansk Tennis Club og tennisspilleren Leif Rovsing, Udgivet af Dansk Tennis Fond i samarbejde med Forlaget Rhodos 2012 
 Pornografiaffæren i 1955 af Wilhelm von Rosen (1999) 

LGBT-historie
Begivenheder i 1955
Begivenheder i 1956
Kriminalsager i Danmark
Magnetron

En magnetron er et radiorør, der skaber meget højfrekvente bærebølger med høj effekt. Anvendes i radaranlæg og (i lille målestok) i mikrobølgeovne til at generere mikrobølger med en effekt på ca. 600W.

Magnetronen har en central katode og i en ring uden om sidder anoden. Et magnetfelt tvinger elektronerne, der udsendes af katoden, til at bevæge sig rundt om denne. Hulrum i anoden fungerer som resonatorer og frembringer svingningerne. Hvis magnetronen er forsynet med ferritstænger, kan man indstille frekvensen inden for visse grænser ved at påvirke disse stænger med et magnetfelt. Ellers har den en fast frekvens.

Den første magnetron blev konstrueret af Albert Hall i 1920, men den kunne ikke generere høje frekvenser og blev ikke anvendt meget. Den første effektive magnetron med hulrum blev opfundet af  John Randall og Harry Boot i 1940.

Elektronrør
Chen Yue

Chen Yue (født 9. april 1978 i Hangzhou, Kina) er en kinesisk fløjtenist.
Hun spiller på en traditionel kinesisk fløjte og har i Danmark optrådt med Michala Petri og Lars Hannibal.

Eksterne henvisninger 
 

Fløjtenister
Musikere fra Kina
Kvinnheradsfjorden

Kvinnheradsfjorden er en del af Hardangerfjorden, som hovedsagelig ligger i Kvinnherad kommune  i Vestland fylke i Norge.. Den er en fortsættelse af Husnesfjorden og strækker sig 21 km mod nordøst, før den deler sig i Øynefjorden og Sildafjorden. Onarheimsfjorden er en sidearm af Kvinnheradsfjorden, som strækker sig mod  vest mod Tysnes. 

Fjorden har indløb i sydvest mellem Herøysund i øst og Ånuglo i vest og følger kommunegrænsen mellem Kvinnherad og Tysnes et stykke nordøstover. Lige nord for Ånuglo ligger Onarheimsfjorden på vestsiden. Ret nord for Herøysund ligger to forholdsvis store øer. Skorpo er den vestligste og videre nordøstover ligger Sniltveitsøy som er 7 km lang. Syd og øst for disse øer ligger Storsundet, og på fastlandssiden af fjorden ligger en række bygder og byer. Længst mod vest ligger Uskedalen, ret syd for Skorpo, så kommer Dimmelsvik, Seimsfoss og til slut Rosendal, som er kommunecenter i Kvinnherad. 

Øst for Onarheimsfjorden på nordsiden ligger en bugt, som strækker sig 4,5 km nordover. De ydre dele af bugten hedder Husavågen, dér indenfor ligger Ølvesbugten og helt inderst ligger Hyttevågen. På vestsiden af bugten ligger Ølve og Husa. 

Nord for Rosendal ligger Løfallstranda, og derfra  går der færge over fjorden til Gjermundshavn og Varaldsøy. Skjelnesodden på Varaldsøy stikker mod syd i fjorden og deler Hardangerfjorden, så  Øynesfjorden går på vestsiden af Varaldsøy og Sildafjorden på sydsiden. Dette markerer også enden på Kvinnheradsfjorden.

Kilder og henvisninger

Fjorde i Vestland
Kvinnherad
Tysnes
Wilhelm von Rosen (flertydig)

Navnet Wilhelm von Rosen kan henvise til flere personer:

 Wilhelm von Rosen eller Carl Wilhelm Ludvig von Rosen (20. august 1788 i Plön – 17. juli 1853 i Segeberg) var en dansk amtmand
 Wilhelm Sophus Andreas von Rosen (15. maj 1820 i Plön – 17. juli 1866 på St. Croix) var en dansk læge og politiker
 Vilhelm von Rosen eller Wilhelm (Vilhelm) Carl Wiborg von Rosen (11. maj 1854 i København – 26. april 1924) var en dansk officer
 Wilhelm von Rosen (forsker) - seniorforsker og emeritus – dr. phil. medredaktør af Pan-bladet fra 1977 til 1983 og forfatter af disputatsen “Månens kulør. Studier i bøssehistorie 1628-1912″